**Hegel, A szellem fenomenológiája II.**

Csütörtök 14:00–15:30

A tavaly tavaszi félévben tartott szeminárium folytatásaként *A szellem fenomenológiája* második, történeti regiszterben mozgó felét vizsgáljuk meg, vagyis „A szellem,” „A vallás,” és „Az abszolút tudás” c. fejezeteket. Mivel ez a gondolatmenet feltételezi az első három fejezetben kirajzolódó belátásokat („Tudat,” „Öntudat,” „Ész”), az órán csak azok tudnak részt venni, akik látogatták a tavaszi kurzust, vagy esetleg már volt alkalmuk más módon alaposan elmélyedni a könyv első felében. Kérem, hogy a hallgatók az első órára olvassák el „A szellem” fejezet rövid bevezető szakaszát (225–227. o.) illetve „Az igazi szellem. Az erkölcsiség” alfejezet (a) és (b) szakaszát (227–246. o.)

**Értékelés**

A jegyszerzés feltétele (1) a feladott szövegrészek figyelmes olvasásán alapuló aktív órai részvétel, és (2) szemináriumi dolgozat beadása, 1.5 sorközzel 4–5 oldal terjedelemben (BA hallgatók számára), 6–7 oldal terjedelemben (MA hallgatók számára), illetve 10–11 oldal terjedelemben (doktoranduszok számára).

**Szövegek**

*A szellem fenomenológiája* magyar fordítása a kurzus Canvas oldalán is hozzáférhető lesz. Ugyanitt megtalálható az ajánlott másodlagos irodalom jelentős része.

**Szövegolvasás**

A szellem fenomenológiája kivételesen nehéz olvasmány. A Hegel által bevezett spekulatív gondolkodásmód kikényszerít egy újszerű, a gondolkodás különböző szintjei között ide-oda mozgó filozófiai nyelvhasználatot, amely gyakran az érthető nyelvi kifejezés határait feszegeti. Ám aki csak kommentárokból és értelmezésekből próbálja leszűrni a hegeli vállakozás főbb tanulságait, az éppen a lényegét véti el, melynek megértéséhez elengedhetetlen a szövegben végrehajtódó gondolatok megtapasztalása. Ez pedig egy olyan olvasásmódot követel meg, amely a gondolatmenet átfogó ívét szem előtt tartva követi a mondatonként artikulálódó bonyolult gondolati mozgásokat. Ahelyett, hogy átsiklanánk az első közelítésben homályos passzusokon, érdemes türelmesen viaskodnunk ezekkel. De a megértésnek eleinte ellenálló szöveghelyeknél leragadni sem célszerű; többnyire jobb ilyenkor az okfejtés további menetét követni, hogy aztán annak fényében visszatérhessünk a problémás passzushoz. Mindebből két dolog következik: (1) Bár az elolvasandó szövegrészek a Fenomenológiá-ból viszonylag rövidek, hiba lenne alulbecsülni az olvasásra szánt időt. (2) A felkészülés során mindenképpen érdemes a Hegel-szöveg gondos olvasására helyezni a hangsúlyt.